RCI บอร์ดไฟเขียวทุ่มงบ295ลบ. ขยายกำลังผลิตเพิ่มเป็น 1 ล้านตร.ม./เดือน
RCI บอร์ดไฟเขียวทุ่มงบ 295 ลบ. ขยายกำลังผลิตเพิ่มเป็น 1 ล้านตร.ม./เดือน คาดแล้วเสร็จภายในก.ค.61
3 พ.ค. 2560

บริษัทโรแยล ซีรามิค อุตสาหกรรม จำกัด (มหาชน) หรือ RCI ระบุว่า ที่ประชุมคณะกรรมการบริษัทเมื่อวานนี้ (2 พ.ค.) อนุมัติงบประมาณโครงการลงทุนขยายกำลังการผลิตจำนวนเงิน 295 ล้านบาท เพื่อปรับปรุงและเพิ่มกำลังการผลิตจากเดิม 2.2 แสนตารางเมตร (ตร.ม.) ต่อเดือน เป็น 1 ล้านตร.ม.ต่อเดือน ซึ่งจะเริ่มโครงการปรับปรุงในเดือนพ.ค.60
สำหรับแผนการดำเนินงานจะแบ่งเป็น 3 ช่วง โดยช่วงที่ 1 ใช้งบประมาณ 30 ล้านบาท ปรับปรุงกระบวนการผลิตเดิม มีผลให้กำลังการผลิตเพิ่มขึ้น 60% จากเดิม เป็น 3.6 แสนตร.ม.ต่อเดือน แล้วเสร็จภายในเดือนก.ค.60 ,ช่วงที่ 2 ใช้งบประมาณ 75 ล้านบาท เปลี่ยนเตาเผาใหม่ 1 เตา และปรับปรุงกระบวนการผลิตกระเบื้องปูพื้น 1 เตา มีผลให้กำลังการผลิตเพิ่มขึ้นจากช่วงที่ 1 เป็น 6.3 แสนตร.ม.ต่อเดือน แล้วเสร็จภายในเดือนธ.ค.60
ส่วนช่วงที่ 3 จะใช้งบประมาณ 190 ล้านบาท เปลี่ยนเตาเผาใหม่ 2 เตา มีผลให้กำลังการผลิตเพิ่มขึ้นจากช่วงที่ 2 เป็น 1 ล้านตร.ม.ต่อเดือน กำหนดแล้วเสร็จภายในเดือนก.ค.61 โดยแหล่งเงินลงทุนดังกล่าวจะมาจากการกู้จากธนาคาร
นอกจากนี้คณะกรรมการบริษัท อนุมัติให้ชำระคืนเงินกู้ยืมก่อนกำหนดจากธนาคารเพื่อการส่งออกและนำเข้าแห่งประเทศไทย (EXIM BANK) เป็นเงินต้นทั้งหมดจำนวน 34.7 ล้านบาท พร้อมดอกเบี้ย ในวันที่ 19 พ.ค.60 โดยใช้เงินจากเงินทุนหมุนเวียนของบริษัท
ขณะที่คณะกรรมการบริษัท มีมติอนุมัติให้ทำสัญญากู้ยืมเงินกับธนาคารกสิกรไทย (KBANK) โดยมีวงเงินรวมทั้งสิ้น 385 ล้านบาท โดยจดจำนองที่ดินและสิ่งปลูกสร้างบนโฉนดเลขที่ 3520, 3523, 3225, 3526, 3531, 11727, 13786, 13787, 17861, 18948, 3524, 3532 และ 16475 ซึ่งเป็นกรรมสิทธิ์ของบริษัท เป็นหลักทรัพย์ค้ำประกัน